Brakpan-gesin veilig ná ontvoering | Netwerk24
Deur Brümilda Swartbooi 27 Februarie 2020 17:08
Die egpaar (38 en 40) en hul drie kinders van onderskeidelik 13 jaar, ses jaar en 20 maande oud, het na die plaaslike polisiekantoor in Cleveland geloop toe hul ontvoerders hulle in die buurt aflaai.
" 'n Gesin wat in die vroeë oggendure in Brakpan beroof en ontvoer is, is ongedeerd gevind en hul twee voertuie, 'n Mercedes Benz en Toyota-dubbelkajuitbakkie, is vanoggend verlate in Katlehong gevind," sê kapt. Mavela Masondo, polisiewoordvoerder.
Volgens Masondo het die drie rowers toegang tot die gesin se woonkompleks in Palmridge Glen gekry.
"Die verdagtes het 'n vuurwapen op die gesin gerig en toe twee televisiestelle, 'n skootrekenaar en twee selfone gesteel. Daarna het hulle in hul twee voertuie met die gesin weggery," sê Masondo.
Die gesin het die voorval by die polisiekantoor in Cleveland aangemeld.
Enigeen met inligting wat tot die inhegtenisneming van die rowers kan lei, word gevra om hul naaste polisiekantoor of die polisie se Stop Misdaadlyn by 086 001 0111 te skakel.